32002R1146
L 170/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1146/2002 AL CONSILIULUI
din 25 iunie 2002
de modificare a Regulamentului (CE) nr. 3050/95 de suspendare temporară a drepturilor autonome prevăzute de Tariful Vamal Comun pentru un anumit număr de produse destinate construcției, întreținerii și reparării aeronavelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Regulamentul (CE) nr. 3050/95 (1) a suspendat integral drepturile autonome prevăzute de Tariful Vamal Comun pentru un anumit număr de produse destinate construcției, întreținerii și reparării aeronavelor. Cu toate acestea, drepturile de import care se aplică acestor produse nu se suspendă decât în măsura în care produsele sunt supuse unui control în ceea ce privește utilizarea lor specială, în conformitate cu dispozițiile Regulamentului (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2) (denumit în continuare „Codul Vamal”) și ale Regulamentului (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3), respectiv atunci când sunt utilizate exclusiv pentru aeronave.
(2)
Au fost introduse suspendări tarifare similare, însoțite de aceleași dispoziții ale Codului Vamal în ceea ce privește utilizarea specială, în titlul II punctul B din dispozițiile preliminare ale Nomenclaturii Combinate, coroborate cu acordul GATT, privind aeronavele. Utilizarea specială în cauză se referă la construirea, repararea, întreținerea, recondiționarea, modificarea sau transformarea nu numai a aeronavelor civile, dar și a aparatelor de antrenament la sol destinate utilizărilor civile.
(3)
Având în vedere elementele anterioare, este necesar să se modifice Regulamentul (CE) nr. 3050/95 pentru a-l alinia la dispozițiile Nomenclaturii Combinate în ceea ce privește utilizarea specială și pentru a extinde regimul de suspendare a drepturilor autonome, introdus prin Regulamentul (CE) nr. 3050/95, la aparatele de antrenament la sol destinate utilizărilor civile. Această extindere va simplifica, de asemenea, gestionarea și verificarea utilizării speciale pentru operatorii economici și autoritățile vamale.
(4)
Având în vedere importanța economică a prezentului regulament, este necesar să se invoce urgența prevăzută la punctul I.3 din Protocolul anexat la Tratatul privind Uniunea Europeană și la Tratatele de instituire a Comunităților Europene privind rolul parlamentelor naționale în Uniunea Europeană,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 3050/95, prima teză se înlocuiește cu următoarea dispoziție:
„Drepturile autonome prevăzute de Tariful Vamal Comun referitoare la produsele enumerate în anexă se suspendă integral, cu condiția ca aceste produse să fie destinate construcției, întreținerii și reparării aeronavelor cu o greutate proprie mai mare de 2 000 kilograme, precum și a aparatelor de antrenament la sol destinate utilizărilor civile.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 iulie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 iunie 2002.